Kristian Pihl Lorentzen (V), 2012-11-15:
Jeg vil gerne starte med at takke Dansk Folkeparti, fordi vi med dette beslutningsforslag, B 11, får en god anledning til at debattere, hvordan vi fra dansk side bliver bedre til at håndtere EU-reglerne om cabotagekørsel for lastbiler.
Cabotagedebatten fylder rigtig meget, specielt i transportmedierne, og det er givetvis en sag, som interesserer rigtig mange inden for transporterhvervet, og det gælder selvfølgelig både vognmænd og chauffører.
Af hensyn til de mange tilhørere til denne debat vil jeg for god ordens skyld lige definere begrebet cabotagekørsel.
Det er nemlig indenrigstransport i et andet land end transportørens hjemland, f.eks. når en dansk vognmand transporterer gods mellem München og Hamburg under et besøg i Tyskland, eller når en tysk vognmand transporterer gods mellem Århus og Slagelse under et besøg i Danmark.
Ideen bag det er jo, at man får en effektiv udnyttelse af transportkapaciteten, således at man får en optimal transportøkonomi og et bedre miljø.
Cabotagekørsel reguleres af en EU-forordning, således at vi har nogenlunde ens regler i hele Europa, og denne forordning tillader, at en udenlandsk lastbil kan udføre tre cabotagekørsler i et andet land inden for 7 dage uden at blive omfattet af de danske krav i godskørselsloven om, at ansatte chauffører skal have løn og arbejdsvilkår efter danske overenskomster.
Med dette beslutningsforslag ønsker Dansk Folkeparti, at der indføres en karensperiode på 7 kalenderdage ved udførelse af cabotagekørsel.
Som det fremgår af regeringens dugfriske rapport om social dumping, har Europa-Kommissionen officielt meddelt Transportministeriet, at et sådant tiltag med en karensperiode ikke er foreneligt med cabotageforordningen, og det er en rimelig klar melding.
Venstre mener ikke, at det er i Danmarks eller i danske vognmænds interesse at gå enegang i EU med deraf følgende retsligt efterspil i EU-systemet.
Vi må tage bestik af, at EU's indre marked er en realitet.
Vi kan ikke rulle tiden og udviklingen tilbage.
Men vi bør indtil videre holde fast i de nugældende cabotageregler og så sikre en langt mere effektiv og restriktiv håndhævelse af dem, så ingen snyder på vægten.
Venstre ønsker således ikke, at der sker en yderligere liberalisering af cabotagereglerne fra 2014 som ønsket af bl.a. EU's transportkommissær.
Yderligere liberalisering er målet på længere sigt, men af hensyn til de danske vognmænd er vi nødt til at afvente, at EU's arbejdsmarked og de enkelte landes lønniveau kommer i bedre balance.
Herudover er det afgørende, at vi i Danmark bliver bedre rustet til at komme ulovlig cabotagekørsel til livs, og det kan kun ske ved langt mere effektive vejkontroller, så snyderne bliver klar over, at en omgåelse af reglerne ikke svarer sig.
Det harmonerer i øvrigt fint med, at der også er brug for langt mere effektiv kontrol med de øvrige bestemmelser for tunge køretøjer.
Lad mig nævne vejbenyttelsesafgiften, altså at alle husker at købe eurovignetten, når de skal køre på danske landeveje.
Det drejer sig om køre-hvile-tids-bestemmelserne, og her ved vi også, at nogle bevidst snyder på vægten og bl.a. monterer magneter på gearkassen.
Mere effektive vejkontroller vil også sætte en stopper for de brodne kar, der udøver unfair konkurrence over for deres kolleger i branchen bl.a. ved at glemme at betale vejbenyttelsesafgiften og snyde med miljøzoner og køre-hvile-tids-bestemmelser osv.
Det skal rygtes ude i hele Europa, at det ikke betaler sig at snyde med reglerne, når man bevæger sig rundt i Danmark.
Til gengæld er Venstre så villig til at slække lidt på sanktionerne over for utilsigtede småfejl ved betjening af tachografen.
Det er jo noget, der i de senere år har kostet mange danske vognmænd og deres chauffører klækkelige bøder, uden at der overhovedet har været tale om bevidst snyd.
Opsummerende kan jeg slå fast, at Venstre i denne sag har følgende klare pejlemærker: For det første siger vi ja til mere effektive vejkontroller, så vi standser ulovlig cabotagekørsel på de danske landeveje og sikrer en fair konkurrence inden for de gældende regler.
Vi har noteret os, at politiet nu får flere ressourcer, men vi er klar til at supplere med en dansk version af den velfungerende tyske BAG-ordning, hvor f.eks. forhenværende vognmænd og erfarne chauffører kan bistå politiet med effektive kontroller, så det ikke varer flere timer på en rasteplads.
For det andet siger vi nej til yderligere liberalisering af cabotagereglerne fra 2014 af hensyn til de danske vognmænds overlevelsesmuligheder.
For det tredje siger vi ja til evaluering af Trafikstyrelsens cabotagevejledning, så der sikres fuld klarhed over definitioner og fortolkninger, og vi støtter det igangværende udvalgsarbejde, der kører i regi af Transportministeriet.
For det fjerde vil vi have øget fokus på produktiviteten blandt de danske vognmænd, og der hilser vi det velkommen, at Vejtransportrådet er i fuld gang med at afdække årsagerne til, at danske vognmænds produktivitet er faldet markant i de senere år.
På denne baggrund kan jeg meddele, at Venstre ikke kan støtte forslaget om at indføre en dansk karensperiode, men vi ser frem til en fortsat god drøftelse i forbindelse med udvalgsarbejdet, så vi kan finde løsninger på at standse ulovlig cabotagekørsel i Danmark og sikre mere klarhed over definitionerne.